癸未三月初七日泛舟東溪尋訪趙石齋於方壺山中臨分留呈
作者：徐瑞
朝代：宋

paragraphs: 短篷載煙雨，鼓栧過東溪。
盤桓萬山間，乘興信所之。
桃花流水岸，繚繞路欲迷。
隠隠雞犬聲，時時出翠微。
支筇試幽討，中有高人居。
平湖湛寒碧，疏林擢新枝。
始至俗眼明，延緣遂忘疲。
方瞳綠髪翁，一笑深相知。
高譚潄芳潤，探囊出新詩。
拍手孤鴻翔，拄杖凌空飛。
舉酒對東風，獻酬各不辭。
欲去不忍去，綠樹鳴催歸。
我欲從公住，奈此塵鞅羈。